འི་མངོན་རྟོགས་སྒྲུབ་ཐབས་བརྒྱ་རྩ་ནས་འབྱུང་བ་ལྟར་རམ། གུར་གྱི་རྒྱུད་དང་ཆ་མཐུན་པར་གསུངས་པས་དེ་ཉིད་ལས་གསུངས་པའི་ཤེར་ཕྱིན་དཀར་མོའི་བསྒོམ་བཟླས་ཇི་སྐད་བཤད་པ་བཞིན་བསྒྲུབས་པས་བདག་ཉིད་ནུས་ལྡན་དུ་བྱའོ། ། གཉིས་པ་ནི། འདི་ཉིད་ཤེས་རབ་འཕེལ་བར་བྱེད་པ་རྒྱས་པའི་ལས་ཡིན་པས། རྒྱལ་ཕུར་འགྲུབ་སྦྱོར་སོགས་རྣམ་པར་དགེ་བའི་ཉིན་ཉི་ཤར་གྱི་དུས་སུ་རྒྱས་པའི་བསམ་པས་རྒྱན་གོས་སེར་པོ་དང་བཅས་ཏེ་ཁ་བྱང་དུ་ཕྱོགས་ལ་བྲིའོ། ། གསུམ་པ་ནི། ། གཞུང་དུ་དམིགས་བསལ་མ་གསུངས་པས་གྲོ་གའམ་རས་སམ་ཤོག་བུ་དཀར་པོ་དྲི་མ་དང་བུག་བརྡོལ་སོགས་ཀྱི་སྐྱོན་མེད་པ་ཆེ་ཆུང་ཇི་ལྟར་འཚམས་པ་ལ་བྲིའོ། ། བཞི་པ་ནི། གཞུང་དུ་དམིགས་ཀྱིས་མ་གསལ་ཡང་། རྒྱས་པའི་ལས་ལ་བསྔགས་པའི་དྲི་བཟང་པོའི་ཆུ་དང་བཅས་པའི་མཚལ་གྱིས་སྣག་ཚ་དང་། འབྲས་བུ་དང་བཅས་པའི་ཤིང་གི་སྨྱུ་གུས་བྲི་བར་བྱའོ། ། ལྔ་པ་ནི། འཁོར་ལོ་ལྟེ་བ་དང་བཅས་པའི་མུ་ཁྱུད་རིམ་པ་གཉིས་ཀྱི་དབུས་སུ་པྲྃ། དེའི་མདུན་ནས་བརྩམས་ཏེ་གཡས་སྐོར་གྱིས། ཨོཾ་འཆང་བ་པོ་མིང་འདི་ཞེས་བྱ་བའི་ཤེས་རབ་རྒྱས་པར་མཛོད་ཅིག་ཧཱ་ཞེས་པའམ། ཨོཾ་དྷཱ་ར་ཀ་སྱ་པྲཛྙཱ་པུཥྚིཾ་ཀུ་རུ་ཧཱ། མུ་ཁྱུད་དང་པོ་ལ་འདབ་མ་བརྒྱད་དུ་བྱས་པའི་པྲྃ་གྱི་མདུན་ཤར་ནས་བརྩམས་ཏེ་གཡས་སྐོར་དུ། པྲ། ཛྙེ། མ། ཧཱ། པྲ། ཛྙེ། ཧཱུྃ། སྭཱ། ཞེས་པའི་ཡིག་འབྲུ་རེ་དགོད། ། གཉིས་པ་ལ། ཨཱ་ལི་བཅུ་དྲུག་གཡོན་སྐོར་དུ་དགོད། དེའི་ཕྱི་རོལ་དུ་ནོར་འཛིན་པ་ཏྲ་འོད་ཟེར་འཕྲོ་བས་བསྐོར་ནའང་རུང་ངོ་། ། སྔགས་ཀྱི་འབྲི་ཚུལ་གོང་ལྟར་བྱེད་པ་ཕྱག་ལེན་གྱི་ཟིན་བྲིས་ལས་འབྱུང་ཞིང་། བུ་སྟོན་རིན་པོ་ཆེས་ཡི་གེ་གཡོན་སྐོར་དུ་འབྲི་བར་གདན་བཞི་རྩ་འགྲེལ་དུ་བཤད་དོ་ཞེས་གསུངས་པ་ལྟར་ན་སྤེལ་ཚིག་དང་འདབ་མའི་སྔགས་ཀྱང་དབུ་ཕྱིར་བསྟན་གཡོན་སྐོར་དུ་དགོད་པར་བྱའོ། ། མུ་ཁྱུད་གཉིས་པར་བུ་སྟོན་རིན་པོ་ཆེས་དབྱངས་ཡིག་ཁོ་ན་དགོད་པར་གསུངས་པ་ལྟར་བྲིས་ཀྱི། གཞན་དུ་དབྱངས་གསལ་གཉིས་ཀ་དགོད་པར་གསུངས་པ་ལྟར་ན་མུ་ཁྱུད་གཉིས་བྱས་པའི་ནང་མ་ལ་དབྱངས་གཡོན་སྐོར་དང་། ཕྱི་མར་གསལ་བྱེད་གཡས་སྐོར་དུ་བྲིའོ། ། དྲུག་པ་ནི། དེ་ལྟར་ལེགས་པར་བྲིས་ནས་དྲི་བཟང་པོས་བྱུགས་པའི་འཁོར་ལོ་སྟེགས་བུའི་དབུས་སུ་མེ་ཏོག་སིལ་མ་བཀྲམ་པའི་ཁར་ཞལ་རང་ལ་བསྟན་ཏེ་བཞག་པའི་མདུན་དུ་གཏོར་མ་དང་། མཆོད་པ་བཤམ། བདག་གི་རྣལ་འབྱོར་སྔོན་དུ་འགྲོ་བས་འཁོར་ལོ་ལ་སྦྱང་ཁྲུས་རྒྱས་བསྡུས་གང་རིགས་བྱ། བསང་སྦྱངས། སྟོང་པའི་ངང་ལས་པྃ་ལས་པདྨ་དང་ཨ་ལས་ཟླ་བའི་གདན་ལ་སྔགས་ཀྱི་ཡིག་འབྲུ་རྣམས་པྲྃ་ལས་པདྨ་དཀར་པོ་པྲྃ་གྱིས་མཚན་པ། དེ་ལས་འོད་ཟེར་འཕྲོས་འདུས་ཡོངས་སུ་གྱུར་པ་ལས་འཕགས་མ་ཤེས་རབ་ཀྱི་ཕ་རོལ་ཏུ་ཕྱིན་མ་སྐུ་མདོག་དཀར་མོ་ཞལ་གཅིག་མ། ཕྱག་གཉིས་ཐུགས་ཀར་ཆོས་འཆད་ཀྱི་ཕྱག་རྒྱ་མཛད་པའི་མཐེབ་མཛུབ་བར་དུ་མེ་ཏོག་པདྨའི་སྡོང་བུ་འཛིན་པ། འདབ་མ་སྙན་གཡས་གཡོན་གྱི་ཐད་ཀར་ཁ་བྱེ་བའི་ཟེའུ་འབྲུར་ཤེས་རབ་ཀྱི་ཕ་རོལ་ཏུ་ཕྱིན་པའི་པུ་སྟིས་མཚན་པ། ཞི་ཞིང་འཛུམ་ལ་རྒྱས་པའི་ཉམས་ཅན། དར་དང་རིན་པོ་ཆེས་བརྒྱན་པ། ཞབས་གཉིས་སེམས་མའི་སྐྱིལ་མོ་ཀྲུང་གིས་བཞུགས་པ། དེའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། དེ་ལས་འོད་ཟེར་འཕྲོས་པས་ཕྱོགས་བཅུའི་དེ་བཞིན་གཤེགས་པ་ཐམས་ཅད་ཤེས་རབ་ཀྱི་ཕ་རོལ་ཏུ་ཕྱིན་མའི་རྣམ་པར་ཨོཾ་བཛྲ་ས་མཱ་ཛཿཛཿཧཱུྃ་བྃ་ཧོཿགཉིས་སུ་མེད་པར་ཐིམ། སླར་ཡང་རང་གི་ཐུགས་ཀ་ནས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿདེ་བཞིན་གཤེགས་པ་ཐམས་ཅད་ཀྱིས་འདི་ལ་མངོན་པར་དབང་བསྐུར་བ་སྩལ་དུ་གསོལ། ཞེས་གསོལ་བ་བཏབ་པས་ཨོཾ་བཛྲཱི་བྷ་ཝ་ཨ་བྷི་ཥིཉྩ་ཧཱུྃ། ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་དྲི་མ་དག། ཆུའི་ལྷག་མ་ཡར་ལུད་པ་ལས་སྣང་བ་མཐའ་ཡས་ཀྱིས་དབུར་བརྒྱན་པར་བསམ། སྒྲུབ་ཐབས་བརྒྱ་རྩ་དང་། བུ་སྟོན་རིན་པོ་ཆེས་འགྲེལ་ཆེན་ལས་རིགས་བདག་མི་བསྐྱོད་པར་གསུངས་ནའང་འདིར་དཔལ་ལྡན་རྩེ་མོའི་ཞབས་ཀྱི་བཞེད་པ་ལྟར་བཀོད་པའོ། ། དེ་ནས་མཆོད་བསྟོད་མདོར་བསྡུས་དང་། སྤྱན་མའི་ཕྱག་རྒྱའམ་རྡོ་རྗེ་རྩེ་ལྔ་པའི་ཕྱག་རྒྱས་མིག་ཐུར་རམ་མ་འབྱོར་ན་རྡོ་རྗེ་བཟུང་ལ། ཀུན་མཁྱེན་ཡེ་ཤེས་སྤྱན་ལྡན་སྐྱོན་བྲལ་ཡང་། ། གུས་པས་འཕགས་པའི་སྤྱན་ནི་དབྱེ་བགྱིས་པས། ། ནམ་མཁའི་མཐའ་གཏུགས་གྱུར་པའི་སེམས་ཅན་རྣམས། ། སངས་རྒྱས་ཡེ་ཤེས་སྤྱན་ནི་ཐོབ་པར་ཤོག། ཨོཾ་ཙཀྵུ་ཙཀྵུ་ས་མནྟ་ཙཀྵུ་བི་ཤོ་དྷ་ནི་སྭཱ་ཧཱ། ཡེ་ཤེས་ཀྱི་སྤྱན་རྣམ་པར་དག་པ་དང་ལྡན་ཞིང་། སེམས་ཅན་གྱི་དོན་ལ་གཟིགས་པ་འཇུག་པའི་མཐུ་ཕུན་སུམ་ཚོགས་པ་དང་ལྡན་པར་གྱུར་ཅིག། ཅེས་ལན་གསུམ་བརྗོད་པས་སྤྱན་དབྱེ། མཆོད་པ་བསང་སྦྱངས་བྱིན་རླབས་སྤྱི་ལྟར་དང་། མཚན་སྔགས་སྔོན་དུ་འགྲོ་བའི་ཆུ་གཉིས་ཉེར་སྤྱོད་རོལ་མོ་དང་བཅས་པས་མཆོད། བསྟོད་པ་རྒྱས་བསྡུས་གང་རུང་གིས་བསྟོད། བཅོམ་ལྡན་འདས་མས་བདག་དང་འཆང་བ་པོ་ལ་བློ་གྲོས་ཀྱི་མཐུ་ཕུན་སུམ་ཚོགས་པ་སྩལ་དུ་གསོལ། ཞེས་འདོད་དོན་གསོལ། མིང་སྤེལ་ཉིད་བསྒྲུབ་བྱའི་རྣམ་པ་ཇི་ལྟ་བ་གོས་རྒྱན་གཟབས་མཆོར་ཕུན་སུམ་ཚོགས་པ་དང་བཅས་ཏེ་ཟླ་བའི་གདན་ལ་བཅོམ་ལྡན་འདས་མ་ལ་གུས་པའི་ཚུལ་གྱིས་གདོང་ཕྱོགས་ཏེ་འཁོད་པར་བསམས་ལ་ལྕགས་ཀྱུའི་ཕྱག་རྒྱ་དང་བཅས་ཏེ། ཨོཾ་བཛྲ་སཏྭ་ཧཱུྃ་ཛཿཞེས་ཡང་ཡང་བརྗོད་པས་བསྒྲུབ་བྱ་ཉིད་བཀུག་སྟེ་བསྟིམས་པས་དངོས་སུ་གྱུར་པར་བསམས་ལ། ཨོཾ་པྲཛྙེ་མ་ཧཱ་པྲཛྙེ་ཧཱུྃ་དྷཱ་ར་ཀ་སྱ་པྲཛྙཱ་པུཥྚིཾ་ཀུ་རུ་སྭཱ་ཧཱ། ཞེས་དང་དབྱངས་གསལ་རྟེན་སྙིང་བཅས་ཅི་ནུས་བཟླ། གཏོར་མ་བསང་སྦྱངས་བྱིན་རླབས་སྤྱི་ལྟར་དང་། མཚན་སྔགས་ལ་ཨ་ཀཱ་རོ་བཏགས་པ་ལན་གསུམ་གྱིས་ཕུལ། མཆོད་བསྟོད་འདོད་དོན་གསོལ་བས། མདུན་བསྐྱེད་ཀྱིས་ཀྱང་དེ་དེ་བཞིན་དུ་བགྱིའོ་ཞེས་དགྱེས་པ་ཆེན་པོས་ཞལ་གྱིས་བཞེས་ཏེ་འོད་དུ་ཞུ་བ་ལས་བྱུང་བའི་བྲིས་པའི་འཁོར་ལོའི་རྣམ་པ་ཇི་ལྟ་བ་དང་། བསྒྲུབ་བྱའང་མིང་སྤེལ་གྱི་རྣམ་པར་གྱུར་ཅེས་བརྗོད་ཅིང་བསམ། རྟེན་འབྲེལ་སྙིང་པོ་བཟླས་པའི་མེ་ཏོག་ཐོགས་ཏེ། ཕྱོགས་བཅུ་ན་བཞུགས་པའི་སོགས་སྤྱི་ལྟར་ལ་བྱེ་བྲག་ཏུ་རིག་པའི་འཁོར་ལོ་འདི་ཉིད་ལ་བསྐྱེད་ཅིང་སྤྱན་དྲངས་པའི་བཅོམ་ལྡན་འདས་མ་ཇི་སྲིད་འབྱུང་བ་བཞིའི་གནོད་པས་མ་ཞིག་གི་བར་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་ཀྱང་བདག་དང་འཆང་བ་པོས་ཐོག་དྲངས་མཐའ་ཡས་པའི་སེམས་ཅན་ཐམས་ཅད་ལ་བློ་གྲོས་ཀྱི་མཐུ་ཕུན་སུམ་ཚོགས་པ་སྩལ་དུ་གསོལ། ཨོཾ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཞེས་མང་དུ་བརྗོད་ཅིང་མེ་ཏོག་འཐོར། བཀྲ་ཤིས་ཇི་ལྟར་རིགས་པ་བརྗོད་དོ། ། བདུན་པ་ནི། རབ་གནས་གྲུབ་ནས་བདག་བསྐྱེད་ཀྱི་མཇུག་གི་བྱ་བ་བྱ་ཞིང་། འཁོར་ལོ་ལྟེ་བ་མཉམས་པར་བལྟ་བ། ཚོན་སྐུད་ཀྱིས་དཀྲི་བའམ། གང་ལྟར་ཡང་ན་བཟའ་སེར་པོ་དང་བཅས་ཏེ་མཆོད་པའི་གྲལ་དུ་བཞག་ལ་ལྷ་དངོས་སུ་མོས་པས་མཆོད་བསྟོད་འདོད་དོན་གསོལ། ཡང་ན་སྤྱི་བོའམ་མགུལ་དུ་བཏགས་ལ་གསོལ་བ་གདབ་པར་བྱའོ། ། གསུམ་པ་ནི། རྒྱུད་ལས་བསྒོམ་བཟླས་ཀྱི་ཕན་ཡོན་ཇི་ལྟར་གསུངས་པ་བཞིན། རྨོངས་པའི་མུན་པ་ཞི་བ་དང་། ཤེས་རབ་འགྲིབ་པའི་གེགས་སེལ་བ་དང་། ཡང་དག་པའི་ཤེས་རབ་པདྨའི་འདབ་མ་ལྟར་རབ་ཏུ་རྒྱས་པས། གུ་བ་སྟེ་ལྐུགས་པའམ་བློ་གྲོས་ཤིན་ཏུ་དམན་པ་ཡིན་ཀྱང་། རིག་པའི་སྔགས་ཀྱི་བྱིན་རླབས་ལ་བརྟེན་ནས་དྲི་མ་མེད་པའི་ཤེས་རབ་ཕུན་སུམ་ཚོགས་པ་རྒྱས་པར་འགྱུར་བ་ནི་ངེས་པའོ། ། ཞར་བྱུང་ཚུལ་འདིའི་བསྒོམ་བཟླས་དང་བསྙེན་པ་བགྱིད་པར་འདོད་ན། སྒྲུབ་ཐབས་བརྒྱ་རྩ་ལས་བྱུང་བའི་རྗེས་སུ་གནང་བ་ལེགས་པར་ནོད་དེ། སྐྱབས་སེམས་ཚད་མེད་བཞི་བསྒོམ་པ་སྔོན་དུ་འགྲོ་བས། ཨོཾ་སྭ་བྷཱ་ཝ་སོགས། སྟོང་པའི་ངང་ལས་པྃ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ། རང་གི་སེམས་ཉིད་པྲྃ་དཀར་པོ། དེ་ལས་འོད་ཟེར་འཕྲོས། འཕགས་པ་མཆོད། སེམས་ཅན་གྱི་དོན་བྱས། སླར་འདུས་ཡོངས་སུ་གྱུར་པ་ལས་བདག་ཉིད་འཕགས་མ་སོགས་ནས། ཆུའི་ལྷག་མ་ཡར་ལུད་པ་ལས་ཞེས་པའི་བར་གོང་ལྟར་ལས། འདི་ལ་ཞེས་པར་བདག་ལ་ཞེས་བསྒྱུར། མི་བསྐྱོད་པས་དབུར་བརྒྱན་ཞེས་བརྗོད། ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་པྲྃ་ཡིག་དཀར་པོའི་མཐར་སྔགས་ཀྱིས་བསྐོར་བ་ལས་འོད་ཟེར་དཀར་པོ་འཕྲོས་པས་འཕགས་པ་མཆོད། སེམས་ཅན་གྱི་དོན་བྱས། སངས་རྒྱས་བྱང་སེམས་རྣམས་ཀྱི་ཐུགས་རྗེ་བྱིན་རླབས་ནུས་མཐུ་ཐམས་ཅད་དང་། ཁྱད་པར་མཁྱེན་པའི་ཡེ་ཤེས་ཐམས་ཅད་འོད་ཟེར་གྱི་རྣམ་པར་སྤྱན་དྲངས་ཏེ་རང་ལ་གཉིས་སུ་མེད་པར་ཐིམ་པས་མ་རིག་པའི་མུན་པ་བསལ། ཤེས་བྱ་ཐམས་ཅད་ལ་ཐོགས་པ་མེད་པའི་བློ་གྲོས་ཀྱི་མཐུ་ཕུན་སུམ་ཚོགས་པ་རྒྱས་པར་གྱུར་པའི་མོས་པས། ཨོཾ་པྲྃ་སྭཱ་ཧཱ། ཞེས་དང་། ཨོཾ་པྲཛྙེ་མ་ཧཱ་པྲཛྙེ་ཧཱུྃ་སྭཱ་ཧཱ། ཞེས་དང་། ཨོཾ་པྲཛྙེ་པྲཛྙེ་མ་ཧཱ་པྲཛྙེ་ཧཱུྃ་སྭཱ་ཧཱ། ཞེས་པ་ཅི་ནུས་བཟླ། ཐུན་བསྡུ་བ་ན་འདོད་དོན་ལ་གསོལ་བ་གདབ། རང་གི་སྙིང་ག་ནས་འོད་ཟེར་འཕྲོས་པས་གདན་འོད་ཟེར་གྱི་རྣམ་པར་གྱུར་ཏེ་རང་ལ་ཐིམ། རང་གི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། དགེ་བ་འདི་ཡིས་མྱུར་དུ་བདག། ཤེས་རབ་ཕར་ཕྱིན་འགྲུབ་གྱུར་ནས་སོགས་བསྔོ་སྨོན་གྱིས་མཚམས་སྦྱར་ཏེ་སྤྱོད་ལམ་ལ་འཇུག། གཏོར་མ་འབུལ་ན། གཏོར་མགྲོན་མདུན་གྱི་ནམ་མཁར་ཡན་ལག་བཞི་རྫོགས་ཀྱིས་བསྐྱེད་པའམ། སྤྱན་དྲངས་ལ་གོང་ལྟར་དབུལ། བསྙེན་པ་བྱེད་ན་སྔགས་གཞན་གཉིས་ཅི་རིགས་པ་དང་། གཙོ་བོར་ཡི་གེ་བཅུ་པ་འབུམ་ཕྲག་བཅུའམ། བརྒྱད་ཅུ་བཟླས་པས་ལས་ཐམས་ཅད་འགྲུབ་པ་ཡིན་ནོ། ། ཤེས་རབ་ཕ་རོལ་ཕྱིན་མ་ཡི། ། རིག་པའི་འཁོར་ལོའི་སྣང་བ་ཆེས། ། འགྲོ་ཀུན་རྨོངས་པའི་མུན་སེལ་ཞིང་། ། བློ་མཆོག་པདྨོ་རྒྱས་གྱུར་ཅིག། ཅེས་པའང་རྒྱུད་ཀྱི་རྒྱལ་པོ་ཆེན་པོ་འཇམ་མགོན་ས་པཎ་གྱི་གསུང་མཚན་བཅས་དང་། སློབ་དཔོན་རིན་པོ་ཆེ་བསོད་ནམས་རྩེ་མོས་མཛད་པའི་རྣམ་བཤད་གནད་ཀྱི་གསལ་བྱེད། ཀུན་མཁྱེན་བུ་སྟོན་རིན་པོ་ཆེའི་རྒྱ་ཆེར་བཤད་པ་སྙིང་པོའི་དེ་ཁོ་ན་ཉིད་གསལ་བ་རྣམས་དང་། ལོ་ཙཱ་བ་མ་ཎི་ཀ་ཤྲཱིའི་ཟིན་བྲིས་སོགས་ལ་བརྟེན་ནས་འཇམ་དབྱངས་བླ་མ་དགྱེས་པའི་འབངས་མཁྱེན་བརྩེའི་དབང་པོས་བྲིས་པ་སརྦ་སཏྭཱ་ནཱཾ་པྲཛྙཱ་ལཀྵྨཱིཾ་སྥུ་ཊཾ་བྷཱུ་ཡཱཏྲ། ། ༈། །ཤེར་ཕྱིན་དཀར་མོའི་བསྒོམ་བཟླས་སྙིང་པོའི་སྣང་བ་བཞུགས་སོ། ། ན་མོ་གུ་རུ་པྲཛྙཱ་པཱ་ར་མི་ཏཱ་ཡཻ། འཕགས་པ་མཁའ་འགྲོ་མ་རྡོ་རྗེ་གུར་གྱི་རྒྱུད་ནས་གསུངས་པའི་ཤེས་རབ་ཀྱི་ཕ་རོལ་ཏུ་ཕྱིན་མ་དཀར་མོའི་བསྒོམ་བཟླས་ལ་བརྟེན་ནས་བློ་དང་ངག་གི་དཔལ་ཡོན་བསྒྲུབ་པར་འདོད་པས། བདག་སོགས་འགྲོ་ཀུན་བྱང་ཆུབ་བར། ། བླ་མ་དཀོན་མཆོག་རྣམ་གསུམ་ལ། ། གུས་པས་སྐྱབས་མཆི་སེམས་ཅན་དོན། ། རྫོགས་པའི་སངས་རྒྱས་བསྒྲུབ་པར་བགྱི། ། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། སྟོང་པའི་ངང་ལས་པད་ཟླའི་སྟེང་། ། རང་སེམས་ཨོཾ་ཡིག་དཀར་པོ་ལས། ། འོད་འཕྲོས་འཕགས་མཆོད་འགྲོ་དོན་བྱས། ། ཚུར་འདུས་བདག་ཉིད་སྐད་ཅིག་གིས། ། ཤེས་རབ་ཕ་རོལ་ཕྱིན་པ་མོ། ། རབ་དཀར་ཡིད་འོང་མཚན་དཔེས་བརྒྱན། ། ཕྱག་གཉིས་ཐུགས་ཀར་ཆོས་འཆད་རྒྱས། ། པདྨ་དཀར་དམར་སྡོང་བུ་འཛིན། ། འདབ་མ་སྙན་ཐད་ཁ་བྱེ་བར། ། ཤེར་ཕྱིན་གླེགས་བམ་ཟུང་གིས་མཚན། ། དར་དང་རིན་ཆེན་རྒྱན་གྱིས་མཛེས། ། ཞབས་གཉིས་རྡོ་རྗེའི་སྐྱིལ་ཀྲུང་བཞུགས། ། ཐུགས་དབུས་པད་དཀར་འདབ་བརྒྱད་པའི། ། ལྟེ་བར་ཨོཾ་ལས་ཡེ་ཤེས་སེམས། ། རང་འདྲའི་ཐུགས་ཀར་པད་ཟླའི་སྟེང་། ། ཏིང་འཛིན་སེམས་དཔའ་ཨོཾ་དཀར་པོ། ། དེ་ལས་མུ་ཏིག་ལྟར་དཀར་བའི། ། སྔགས་ཕྲེང་འོད་ཟེར་དང་བཅས་བྱུང་། ། ལྟེ་བ་ནས་ཐོན་ཞལ་ནས་ཞུགས། ། ཐུགས་ཀའི་ཨོཾ་ལ་གཉིས་མེད་ཐིམ། ། སླར་ཡང་མགལ་མེ་ལྟར་འཁོར་བས། ། རྨོངས་པའི་མུན་པ་ཀུན་བསལ་ནས། ། ཡེ་ཤེས་སྣང་བ་རྒྱས་པར་གྱུར། ། ཅེས་བརྗོད་ཅིང་བསམས་ལ། ཨོཾ་པི་ཙུ་པི་ཙུ་པྲཛྙཱ་ཝརྡྷ་ནི་ཛྭ་ལ་ཛྭ་ལ་མེ་དྷཱ་ཝརྡྷ་ནི་དྷི་རི་དྷི་རི་བུདྡྷི་ཝརྡྷ་ནི་སྭཱ་ཧཱ། ཞེས་ཅི་ནུས་བཟླས་མཐར་ཐུན་ལས་ལྡང་བ་ན། བཅོམ་ལྡན་འདས་མས་བདག་སོགས་ལ། ། ཤེས་རབ་ཡེ་ཤེས་སྣང་བ་སྩོལ། ། རང་གི་གནས་གསུམ་ཨོཾ་ཨཱཿཧཱུྃ། ། རྡོ་རྗེའི་ཡི་གེས་མཚན་པར་གྱུར། ། དགེ་བ་འདི་ཡིས་མྱུར་དུ་བདག། ཤེས་རབ་ཕར་ཕྱིན་འགྲུབ་གྱུར་ནས། ། ཞེས་སོགས་བསྔོ་སྨོན་གྱིས་མཚམས་སྦྱར་ཏེ་སྤྱོད་ལམ་ལ་འཇུག་གོ། ཞེས་པའང་མཉྫུ་གྷོ་ཥས་བྲིས་པ་སུ་ཤྲེ་ཡནྟུ། ། ། །
ཡིག་རྒྱག་པ། བཀྲ་ཤིས་ལྷ་མོ།
ཚེ་ཀྲུག་ནས། ཡིག་རྒྱག་པ།
སྦྲགས་བསྡུར་པ། ཚེ་ཀྲུག་ནས། ཞུ་དག་དང་ཞུ་བཙུད་ཨོ་རྒྱན་ཚེ་རིང་གིས་བྱས།

བསྒྲུ་ཐབས་ཀུན་བཏུས། ཆ༽ 61
珠Öé他Ëû-6-1-(5).doc